ระเบียบ ก.ศป. ว่าด้วยหลักเกณฑ์และวิธีการประเมินสมรรถภาพในการปฏิบัติหน้าที่ของตุลาการศาลปกครอง พ.ศ. 2544 (ฉบับ Update ล่าสุด)

ระเบียบ ก

ระเบียบ ก.ศป.
ว่าด้วยหลักเกณฑ์และวิธีการประเมินสมรรถภาพ
ในการปฏิบัติหน้าที่ของตุลาการศาลปกครอง
พ.ศ. ๒๕๔๔

                   อาศัยอำนาจตามความในมาตรา
๓๑ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ก.ศป. โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้
ดังต่อไปนี้

                   ข้อ
๑  ระเบียบนี้เรียกว่า "ระเบียบ
ก.ศป.
ว่าด้วยหลักเกณฑ์และวิธีการประเมินสมรรถภาพในการปฏิบัติหน้าที่ของตุลาการศาลปกครอง
พ.ศ. ๒๕๔๔"

                   ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

                   ข้อ
๓  ในระเบียบนี้
                   "การประเมินสมรรถภาพ"
หมายความว่า
การประเมินสมรรถภาพในการปฏิบัติหน้าที่ของตุลาการศาลปกครองซึ่งจะมีอายุครบหกสิบห้าปีบริบูรณ์เพื่อให้ดำรงตำแหน่งต่อไป
โดยวิธีการประเมินสุขภาพทั้งทางกายและทางจิตใจ
                   "สำนักงาน"
หมายความว่า สำนักงานศาลปกครอง

                   ข้อ
๔  ภายในเดือนกรกฎาคมของแต่ละปี
ให้สำนักงานตรวจสอบและจัดทำบัญชีรายชื่อตุลาการศาลปกครองซึ่งจะมีอายุครบหกสิบห้าปีบริบูรณ์ในปีงบประมาณถัดไป
และแจ้งให้ตุลาการศาลปกครองดังกล่าวทราบเพื่อแสดงความประสงค์ว่าจะเข้ารับการประเมินสมรรถภาพหรือไม่
                   ให้ตุลาการศาลปกครองซึ่งประสงค์เข้ารับการประเมินสมรรถภาพแจ้งความประสงค์เป็นหนังสือต่อสำนักงานภายในสิบห้าวันนับแต่วันที่ได้รับแจ้งตามวรรคหนึ่ง

                   ข้อ
๕  เมื่อครบกำหนดเวลาตามข้อ ๔ วรรคสอง
ให้สำนักงานแจ้งผลการสอบถามความประสงค์ต่อ ก.ศป. ว่ามีตุลาการศาลปกครองผู้ใดประสงค์เข้ารับการประเมินสมรรถภาพพร้อมทั้งเสนอเรื่องต่อ
ก.ศป. เพื่อพิจารณาแต่งตั้งคณะกรรมการแพทย์ขึ้นทำการประเมินตามข้อ ๖
                   คณะกรรมการแพทย์ตามวรรคหนึ่ง
ให้เป็นไปตามที่ ก.ศป. กำหนด
โดยให้ประกอบด้วยแพทย์จากโรงพยาบาลของรัฐจำนวนไม่น้อยกว่าสามคน

                   ข้อ
๖  ให้สำนักงานจัดให้มีและรับผิดชอบค่าใช้จ่ายในการประเมินสุขภาพของตุลาการศาลปกครองซึ่งเข้ารับการประเมินสมรรถภาพภายในเดือนกันยายนของปีนั้น[๒]
                   ในการประเมินสุขภาพตามวรรคหนึ่ง
ให้คณะกรรมการแพทย์มีหน้าที่ประเมินสุขภาพของตุลาการศาลปกครองผู้เข้ารับการประเมินสมรรถภาพ
ณ โรงพยาบาลของรัฐที่ ก.ศป. กำหนด
แล้วส่งรายงานผลการประเมินสุขภาพไปยังสำนักงานเพื่อเสนอต่อ ก.ศป. โดยเร็ว

                   ข้อ
๗  เมื่อ ก.ศป.
พิจารณารายงานผลการประเมินสุขภาพของคณะกรรมการแพทย์แล้วเห็นว่าตุลาการศาลปกครองผู้เข้ารับการประเมินสมรรถภาพมีสมรรถภาพที่เหมาะสมแก่การปฏิบัติหน้าที่เป็นตุลาการศาลปกครองต่อไป
ให้ ก.ศป. มีมติว่าตุลากรรศาลปกครองผู้นั้นผ่านการประเมินสมรรถภาพ แต่ในกรณีที่
ก.ศป.
เห็นว่าตุลาการศาลปกครองผู้นั้นไม่มีสมรรถภาพที่เหมาะสมแก่การปฏิบัติหน้าที่เป็นตุลาการศาลปกครองต่อไป
ให้ ก.ศป. มีมติว่าตุลาการศาลปกครองผู้นั้นไม่ผ่านการประเมินสมรรถภาพ
                   ให้สำนักงานแจ้งผลการประเมินสมรรถภาพตามวรรคหนึ่ง
ให้ตุลาการศาลปกครองผู้เข้ารับการประเมินสมรรถภาพทราบโดยเร็ว

                   ข้อ
๘  ให้ประธานศาลปกครองสูงสุดรักษาการตามระเบียบนี้
และให้มีอำนาจตีความและวินิจฉัยชี้ขาดปัญหาเกี่ยวกับการปฏิบัติตามระเบียบนี้
กับให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้

ประกาศ ณ วันที่ ๑๔ ธันวาคม พ.ศ. ๒๕๔๔
อักขราทร  จุฬารัตน
ประธานศาลปกครองสูงสุด
ประธานกรรมการตุลาการศาลปกครอง

ระเบียบ ก.ศป.
ว่าด้วยหลักเกณฑ์และวิธีการประเมินสมรรถภาพในการปฏิบัติหน้าที่ของตุลาการศาลปกครอง
(ฉบับที่ ๒) พ.ศ. ๒๕๕๔[๓]

ปณตภร/ผู้จัดทำ
๓๐ มกราคม ๒๕๕๕

[๑] ราชกิจจานุเบกษา
เล่ม ๑๑๘/ตอนที่ ๑๑๖ ก/หน้า ๕๘/๑๙ ธันวาคม ๒๕๔๔

[๒] ข้อ ๖ วรรคหนึ่ง
แก้ไขเพิ่มเติมโดยระเบียบ ก.ศป.
ว่าด้วยหลักเกณฑ์และวิธีการประเมินสมรรถภาพในการปฏิบัติหน้าที่ของตุลาการศาลปกครอง
(ฉบับที่ ๒) พ.ศ. ๒๕๕๔

[๓] ราชกิจจานุเบกษา
เล่ม ๑๒๙/ตอนที่ ๖ ก/หน้า ๓๐/๑๓ มกราคม ๒๕๕๕